Porin Ässien SM-liigakausi 2000–2001

Runkosarja

Ässät aloitti kauden 2000–2001 kotona Rauman Lukkoa vastaan. Ottelu päättyi Ässien selvänumeroiseen tappioon maalein 2–7. Joukkue hävisi kolme ensimmäistä otteluaan yhteismaalein 4–13. Pistetilinsä joukkue avasi kauden neljännessä ottelussa vieraissa Tapparaa vastaan pelaamalla tasapelin 4–4. Tämän jälkeen joukkue ajautui neljän ottelun mittaiseen tappioputkeen. Tappioputken aikana Ässät hävisi Espoo Bluesille murskalukemin 11–2. Ottelussa torjui joukkueeseen vastikään hankittu maalivahti Kristian Antila, joka oli aiemmin pelannut Ilveksessä ja Saksassa. Ottelun jälkeen Ässien manageri Kari Takko erotti päävalmentaja Ismo Läntisen ja palkkasi hänen tilalleen edellisellä kaudella joukkuetta valmentaneen Vladimir Jurzinov Jr:n. Samalla Takko erotti myös itsensä ja lähti töihin NHL-seura Dallas Starsin organisaatioon.
Ässät hävisi syyskuun kahdeksasta ottelustaan seitsemän ja keräsi vain yhden pisteen. Huonot peliotteet jatkuivat lokakuussa: kuudesta ensimmäisestä kuukauden ottelustaan joukkue hävisi neljä, joista yhden SaiPalle maalein 7–1. Kauden avausvoittonsa joukkue onnistui ottamaan vasta 21. lokakuuta, kun se kaatoi kotonaan Ilveksen lukemin 2–1. Ässät pelasi kauden ensimmäiset 14 ottelua ilman voittoja, keräten tuolta ajalta vain kolme pistettä. Kauden ensimmäisen voiton jälkeen Ässät ajautui jälleen kuivaan kierteeseen, häviten seuraavista seitsemästä ottelustaan viisi ja keräämällä vain kaksi pistettä.
Kauden toisen voittonsa Ässät otti tasan kuukausi Ilves-voiton jälkeen, 21. marraskuuta kauden 23. ottelussaan vieraissa Lukkoa vastaan. Ottelu päättyi maalein 4–6 ja samalla Ässät nappasi kauden ensimmäisen vierasvoittonsa. Kyseinen voitto jäi samalla joukkueen koko kauden ainoaksi vierasvoitoksi. Kaksi päivää myöhemmin Ässät kellisti kotonaan Bluesin lukemin 3–0. Voittoputki oli Ässille kauden ensimmäinen. Seuraavista 13 ottelustaan joukkue voitti neljä ja keräsi yhteensä yhdeksän pistettä. Vuoden 2000 viimeisen ottelunsa Ässät pelasi 12. joulukuuta vieraissa TPS:ää vastaan, häviten ottelun maalein 6–2. Tammikuun puolivälin tienoilla joukkue voitti kolmesta peräkkäisestä kotiottelustaan kaksi ja pelasi yhden tasapelin, joten samalla kyseessä oli joukkueen kauden ensimmäinen yli kahden ottelun mittainen pisteputki. Kotiotteluputken viimeisessä koitoksessa 18. tammikuuta Ilvestä vastaan, Ässien kanadalaispuolustaja Curtis Sheptak löi avauserässä hermostuksissaan poikittaisella mailalla vierailijoiden Vesa Viitakoskea päähän, kun hän oli aiemmin tullut taklatuksi sääntöjen vastaisesti Ilves-hyökkääjä Toni Dahlmanin toimesta. Dahlman oli luistellut jo vaihtoaitioon tapauksen sattuessa. Sheptak sai teostaan ottelurangaistuksen sekä kahden ottelun pelikiellon. Ässät voitti ottelun lopulta 5–2.
Viisi pistettä tuoneen kotiputken jälkeen joukkue ajautui jälleen tappiokulkuun: seuraavista kahdeksasta ottelustaan joukkue hävisi seitsemän, suurimpien tappioiden oltua 0–5 Kärppiä ja 7–2 HPK:ta vastaan. Kahdeksan seuraavaa ottelua sujuivat tuloksellisesti paremmin, kun joukkue voitti kolmesti ja pelasi tasapelin kahdesti. Kauden loput kolme ottelua päättyivät kuitenkin kaikki tappioon. Viimeisessä kotiottelussaan Ässät hävisi Bluesille maalein 0–4 ja kauden päätösottelussa joukkue hävisi Pelicansille murskanumeroin 8–1.

Pelaajaliikenne ja muu vaihtuvuus

Kauden 1999–2000 jälkeen Ässät palkkasi joukkueen manageriksi Kari Takon, joka oli juuri lopettanut pelaajauransa ruotsalaisessa HV71:ssä. Takko palkkasi joukkueen päävalmentajaksi seuran riveissä aiemminkin työskennelleen Ismo Läntisen. Alkukausi oli joukkueelle katastrofaalisen huono, eikä Läntinen kyennyt saamaan joukkuetta suorittamaan paremmin. Lopulta Läntinen sai potkut pestistään jo syyskuun lopulla sen jälkeen, kun Ässät oli hävinnyt Bluesille vieraissa tylysti 11–2. Samassa yhteydessä uudeksi päävalmentajaksi palkattiin myös viime kaudella seuran päävalmentajana toiminut Vladimir Jurzinov Jr. Lisäksi Takko erotti itsensä ja siirtyi työskentelemään NHL-seura Dallas Starsin organisaatioon.
Maaliskuussa 2000 Ässät ilmoitti tehneensä yksivuotiset sopimukset Niklas Heden ja Mikko Konttilan kanssa. Hede siirtyi joukkueeseen Saksasta ja Konttila ruotsalaisseura Djurgårdensista. Lisäksi puolustaja Pauli Levokari teki yksivuotisen jatkosopimuksen.
Ässät hankki kauden alussa maalivahtiosastolleen aiemmin Ilveksessä pelanneen Kristian Antilan. Hän korvasi epäonnistuneen Jim Hrivnakin ja otti itselleen joukkueen ykkösmaalivahdin paikan. Puolustusta seura täydensi kauden aikana Timo Ahmaojalla sekä Ilveksestä siirtyneellä Pasi Puistolalla. Hyökkäykseen seura hankki kesken kauden niin ikään Ilveksestä Sami Karjalaisen. Ulkomaalaisväriä hyökkäykseen toivat Roman Horák sekä Jokereista saapunut Éric Perrin. Vastaavasti hyökkäyksestä lähtivät ulkomaalaiset Marcus Kristoffersson ja Gabriel Karlsson sekä Marko Kivenmäki, joka teki vuokrasopimuksen Lukon kanssa. Ennen siirtorajan umpeutumista joukkueesta myytiin vielä pois Antti Rahkonen Hermekseen ja Niklas Hede Sveitsiin. Hede siirtyi loppukaudeksi Sveitsin B-liigaan Genève-Servetten joukkueeseen. Siirto toteutettiin hyvässä yhteisymmärryksessä.